Lapsella tulee olla mukana oma matkustusasiakirja, kun hän matkustaa ulkomaille.
Jokaiselta EU-kansalaiselta vaaditaan oma matkustusasiakirja (passi tai henkilökortti). Pohjoismaiden kansalainen voi matkustaa iästään riippumatta muihin Pohjoismaihin ilman virallista matkustusasiakirjaa. Tässäkin tapauksessa suosittelemme, että matkustajalla on mukana jokin muu viranomaisen myöntämä asiakirja, josta viranomaiset voivat tarvittaessa todentaa henkilöllisyyden. Matkustajan tulee lisäksi tarkistaa, mitä asiakirjoja hänen käyttämänsä kuljetusyhtiöt hyväksyvät henkilöllisyyden todentamiseen.
Alle 16-vuotias kolmannen maan kansalainen voi olla merkittynä huoltajan matkustusasiakirjaan ja matkustaa tämän kanssa, mikäli huoltajan passissa on lapsen nimi, syntymävuosi sekä seitsemän vuotta täyttäneen lapsen valokuva.
Lasten haavoittuvasta asemasta johtuen ulkorajalla tehtävissä rajatarkastuksissa rajavartijoiden on kiinnitettävä erityistä huomiota alaikäisiin riippumatta siitä, matkustavatko he aikuisen seurassa vai yksin.